**Historická chvíľa pre sociálnu oblasť na Slovensku**

**Veľký okamih, ktorý znamenal jednu z prevratných medzníkov pre oblasť sociálnej práce na Slovensku. Do života bol uvedený terminologický slovník s názvom *Vademecum sociálnej práce*. Dielo kolektívu autorov, ktoré je jediným svojho druhu v slovenskom odbornom i vedeckom priestore, je na svete.**

Jedenásť oblastí poznania, šesťdesiatdva autorov a autoriek, dvadsaťdva recenzentov a recenzentiek a stovky hodín tvorby, je priblíženie Vademeca v číslach. Unikátny slovník, ktorý ako prvý na Slovensku pokrýva všetky oblasti sociálnej práce, bude prínosom nielen pre vedecké a akademické kruhy, ale aj odborné pracoviská z praxe sociálnej práce. Zachytáva totiž najmodernejšie trendy i novú legislatívu, ktorá je potrebnou pre rozvoj tejto samostatnej vednej disciplíny i samotný výkon praxe.

**Od prvotnej myšlienky k veľkému dielu**

Vademecum, z latinského slova „poď so mnou“ či „rukoväť“, editorkami ktorého sú Beáta Balogová a Eva Žiaková, je sprievodcom naprieč 444 odborných hesiel, ich významov i aplikačným rozmerom pre prax. „***Myšlienka stvoriť toto unikátne dielo encyklopedickým spôsobom, v ktorom by bolo zosumarizované dosiahnuté poznanie v oblasti sociálnej práce, v súvisiacich disciplínach a identifikácie kľúčových výziev pre jej rozvoj, vzniklo pred štyrmi rokmi***,“ priblížila začiatok zrodu prvotnej idey jej autorka, editorka knihy Beáta Balogová, predsedníčka Asociácie vzdelávateľov v sociálnej práci na Slovensku a riaditeľka Inštitútu edukológie a sociálnej práce na FF PU v Prešove. Práve asociácia so sídlom na IEaSP v Prešove, ako stavovská odborná organizácia združujúca všetkých (nielen) teoretikov v danej oblasti, túto myšlienku zastrešila.

Podľa slov Evy Žiakovej, autorky názvu, editorky a vedúcej Katedry sociálnej práce FF UPJŠ v Košiciach, nasledovala mimoriadne náročná práca až kým nadobudla formu, ktorá má už dnes podobu krásneho diela. „***Vo Vademecu sú spracované naviac používané pojmy, pojmy určujúce smer a obsah myslenia v tak zložitej realite, akou je tá sociálna, neustále meniaca a formujúca sa,***“ povedala na krste knihy E. Žiaková.

Krstilo sa symbolicky, farebnými písmenkami abecedy, ktoré pripravili deti z detského domova. Vademecum uviedla do života dekanka FF UPJŠ Oľga Orosová, ktorá dielu, editorkám i kolektívu autorov poďakovala, zagratulovala a zaželala veľa úspechov do ďalšieho obdobia vedeckej, akademickej i odbornej činnosti.

Na krste knihy odzneli mimoriadne podnetné gratulácie a zúčastnila sa ho väčšina odborníkov a odborníčok, ktorí prispeli k jej vydaniu. Symbolickou bodkou bolo krájanie torty v tvare Vademeca a povzbudenie do ďalšej etapy. „***Keďže asociácia vstupuje do 20. roku svojej existencie, je to už mladá dáma. Preto jej dávame veno, na ktoré môže byť pyšná, za ktoré sa nemusí ostýchať vstúpiť do sveta a ďalšej éry svojej činnosti***,“ dodala na záver B. Balogová.

Projekt bol podporený Košickým samosprávnym krajom.